સૌથી અફસોસજનક બાબત એ છે કે ચૂંટણી એ લોકશાહીનું પર્વ કહેવાય છે, પરંતુ આ પર્વની ઉજવણીમાં નેતાઓની ભાષા અને રાજકારણ દિવસેદિવસે નિમ્ન સ્તરે ઊતરી રહ્યાં છે. રાજકીય અખાડામાં નર્યો કોલાહલ અને મલિન આક્ષેપબાજીઓને જોઇ-સાંભળી રહેલી ઉત્તરપ્રદેશની જનતા કેવો જનાદેશ આપશે તે આજની તારીખે કોઈ પણ માટે અકળ છે. રાહતની વાત એ છે કે સદ્નસીબે આપણી ચૂંટણીઓ લોહિયાળ બનતી નથી. બારમી માર્ચનો સૂર્યોદય ભારતની લોકશાહી માટે શું સંદેશ લઇને આવશે તેની આતુરતા સાથે આજે તો રાજ્યનો દરેક નાગરિક ચિંતિત ને સાશંક જણાય છે તે હકીકત છે.